CELEX: 32021R0070
Language: hr
Date: 2020-10-23 00:00:00
Title: Delegirana uredba Komisije (EU) 2021/70 оd 23. listopada 2020. o izmjeni Delegirane uredbe (EU) 2018/1229 o regulatornim tehničkim standardima o disciplini namire u pogledu njezina stupanja na snagu (Tekst značajan za EGP)

27.1.2021   
               
               
                  HR
               
               
                  Službeni list Europske unije
               
               
                  L 27/1
               
            
         DELEGIRANA UREDBA KOMISIJE (EU) 2021/70
         оd 23. listopada 2020.
         o izmjeni Delegirane uredbe (EU) 2018/1229 o regulatornim tehničkim standardima o disciplini namire u pogledu njezina stupanja na snagu
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 909/2014 Europskog parlamenta i Vijeća od 23. srpnja 2014. o poboljšanju namire vrijednosnih papira u Europskoj uniji i o središnjim depozitorijima vrijednosnih papira te izmjeni direktiva 98/26/EZ i 2014/65/EU te Uredbe (EU) br. 236/2012 (1), a posebno njezin članak 6. stavak 5. i članak 7. stavak 15.,
         budući da:
         
                     (1)
                  
                  
                     U Delegiranoj uredbi Komisije (EU) 2018/1229 (2) utvrđuju se mjere za sprečavanje i rješavanje neuspjelih namira i poticanje discipline namire. Te mjere uključuju praćenje neuspjelih namira te naplatu i raspodjelu novčanih kazni za neuspjele namire. Osim toga, u Delegiranoj uredbi Komisije (EU) 2018/1229 utvrđuju se operativne pojedinosti postupka dokupa.
                  
               
                     (2)
                  
                  
                     Delegirana uredba (EU) 2018/1229 trebala bi stupiti na snagu 1. veljače 2021.
                  
               
                     (3)
                  
                  
                     Sudionici na tržištu naveli su da je pandemija bolesti COVID-19 ozbiljno utjecala na ukupnu provedbu regulatornih projekata i osiguravanje informatičkih sustava koji su potrebni za primjenu Delegirane uredbe (EU) 2018/1229. U ovom izvanrednom vremenu financijske institucije usmjeravaju svoje napore u provedbu učinkovitih kriznih planova kako bi osigurale otpornost svojeg svakodnevnog poslovanja i kiberotpornost, što je ograničilo informatički kapacitet institucija za provedbu određenih složenih projekata, među ostalim onih koji su potrebni za ispunjavanje zahtjeva o disciplini namire iz Delegirane uredbe (EU) 2018/1229. Kada bi CSD-ovi, njihovi sudionici i klijenti primjenjivali te zahtjeve u ovom kontekstu, mogao bi se povećati rizik na financijskom tržištu umjesto da se smanji. Stoga je primjereno ostaviti tim dionicima više vremena da dovrše potrebne pripreme za primjenu zahtjeva o disciplini namire. S obzirom na to da je riječ o izvanrednoj situaciji uzrokovanoj pandemijom bolesti COVID-19 te uzimajući u obzir potrebne promjene u sustavu koje CSD-ovi, njihovi sudionici i njihovi klijenti trebaju izvršiti kako bi ispunili razne zahtjeve o disciplini namire, potrebno je dodatno odgoditi stupanje na snagu Delegirane uredbe (EU) 2018/1229 za godinu dana.
                  
               
                     (4)
                  
                  
                     Delegiranu uredbu (EU) 2018/1229 trebalo bi stoga na odgovarajući način izmijeniti.
                  
               
                     (5)
                  
                  
                     Ova Uredba temelji se na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (6)
                  
                  
                     ESMA nije provela otvoreno javno savjetovanje jer se to čini krajnje nerazmjernim s obzirom na područje primjene i očekivani učinak odgode stupanja na snagu Delegirane uredbe (EU) 2018/1229. ESMA je uzela u obzir odgovore koje je prethodno primila od sudionika na tržištu o spremnosti za primjenu te uredbe. Nadalje, u ovim nepredviđenim okolnostima potrebno je hitno osigurati pravnu sigurnost u pogledu novog datuma stupanja na snagu Delegirane uredbe (EU) 2018/1229 kako bi se sudionici na tržištu mogli pripremiti za njezinu primjenu. Ipak, ESMA je provela analizu mogućih povezanih troškova i koristi odgode stupanja na snagu Delegirane uredbe (EU) 2018/1229 te je zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (3). Pri izradi nacrta regulatornih tehničkih standarda ESMA je surađivala i s članovima Europskog sustava središnjih banaka,
                  
               DONIJELA JE OVU UREDBU:
         
            Članak 1.
            Članak 42. Delegirane uredbe (EU) 2018/1229 zamjenjuje se sljedećim:
            
               
                  „Članak 42.
                  Stupanje na snagu
                  Ova Uredba stupa na snagu 1. veljače 2022.”
               
            
         
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. listopada 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 257, 28.8.2014., str. 1.
         
         
            (2)  Delegirana uredba Komisije (EU) 2018/1229 оd 25. svibnja 2018. o dopuni Uredbe (EU) br. 909/2014 Europskog parlamenta i Vijeća u pogledu regulatornih tehničkih standarda o disciplini namire (SL L 230, 13.9.2018., str. 1.).
         
            (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).